《宿陇州龙门洞》
清代·吕谦恒

出郭沿青流，登高陟旷坦。远峰翳轻阴，奔峭若在眼。

望烟指衡茅，缘冈上修阪。入峡未卓午，云昏昼疑晚。

冰泉石齿冽，阴飙林鬣卷。移时闻奔雷，循崖见曲栈。

石色混空碧，青苍互瀰满。飞梦赴岩欹，浮杠凭索转。

渡涧更奇绝，危削愁步蹇。疑有避秦入，或藏兹洞馆。

楼卧听崩渹，欲寐还屡辗。松窗片月明，扪星信非远。

作者简介：（1653—1728）河南新安人，字天益，又字涧樵。吕履恒弟。康熙四十八年进士，雍正间官至光禄寺卿。与兄同官京师，以诗文相砥砺，时称新安二吕。尝读书青要山，因名其集为《青要集》。